khistorydata/jeongjo-sjw-relations huggingface dataset:
정조 6년
壬寅十二月十三日申時。上御誠正閣。科次入侍時。試官右議政金熤。漢城判尹鄭昌聖。吏曹參判李在協。參議沈豐之。大司成金憙。應敎徐有成。副司果李敬一。行左承旨徐有防。記事官趙衍德。記注官金健修金鳳顯。以次進伏訖。上曰。試券幾何收捧耶。有防曰。未呈券只餘四人。而易書等節。尙未半云矣。上曰。易書若致遲滯。右副承旨當有論責之擧。另加分付。賤臣承命出傳。熤曰。春塘臺寒威。比他最緊。久時臨殿之餘。聖體。若何。上曰。無損矣。命宣飯訖。上曰。今至夜分。卿等分券以考。可也。熤等進前分考。上曰。今番盡得實才。則誠可爲幸矣。熤曰。臣本無藻鑑。何以得選實才乎。上曰。易書更爲催促。賤臣承命出。回奏曰。猝難畢書云矣。命書傳敎曰。科場事體。何等至嚴。差備官如是擧行。而不能申飭。不可以代房而無警。當該承旨遞差。又命書榻敎曰。軍士房承旨同副承旨入侍。賤臣承命出。與徐鼎修朴天行偕入進伏。上曰。試券隨其易書以入事。分付。賤臣承命出傳。考訖。命合考。熤曰。當取幾人乎。命書傳敎曰。今番庭試取五人。上曰。合考諸券。似是實才所作矣。熤曰。聖敎誠然。文法雖有勤實。製體似是鄕儒所作矣。上曰。以此出榜。可也。熤曰。直赴人。置之原榜下乎。上曰。通融出榜。好矣。仍命書等第。三下申曮金禧燮柳憲周李翼晉成種仁尹行任趙濟魯李崑秀沈奎魯李庚運沈晉賢李尙載李燾李秉喆金遇國。以次出榜訖。命書傳敎曰。殿試入格人。明日來待。命退。諸臣以次退出。
정조 6년
行都承旨吳載純坐。行左承旨徐有防坐。右承旨李在學坐。左副承旨徐鼎修坐。右副承旨林錫喆坐直。同副承旨朴天行坐直。注書李祖承仕趙衍德仕直。事變假注書馬思人仕。
정조 6년
兵曹口傳政事。以申絅爲都摠管。
정조 6년
吏曹口傳政事。以李基恒爲兵曹佐郞。
정조 6년
壬寅十二月十四日卯時。上御春塘臺。武科殿試入侍時。行都承旨吳載純。行左承旨徐有防。右承旨李在學。左副承旨徐鼎修。右副承旨林錫喆。同副承旨朴天行。記事官李祖承趙衍德。別兼春秋徐龍輔鄭東浚。以次侍立。上曰。今日殿試。卽昨日未畢之試。試官行禮置之。仍爲入侍事。分付。賤臣承命出傳。試官領敦寧洪樂性。兵曹判書徐有隣。行副司直李敬懋。兵曹參知趙鼎鎭。宣傳官李文德。副司果洪仁浩。訓鍊副正李漢棟。以次入就位。樂性曰。連日臨殿。寒事愈劇。聖體。若何。上曰。一樣矣。昨日文科出榜。何如云耶。樂性曰。臣聞物議。則俱是實才云矣。上曰。李崑秀試券。予則置之落科。而命官直書等第。仍得參榜。此亦有數存焉矣。樂性曰。所撰科表。果善作云矣。上曰。昨日入格人竝入侍。賤臣承命出傳。申曮進前。上曰。爾之科作似實才。故仍置壯元矣。爾父今雖除職。可以出肅乎。曮曰。雖難行公。一番肅謝。庶可爲之矣。上曰。都摠管作窠。卽爲擬入事。分付。仍命書榻敎曰。都摠管花陽君。今姑許遞。令該曹口傳差出。金禧燮等。以次進前。上各詢年紀家閥訖。敎曰。新榜人別兼春秋。出就庭外。以受古風。可也。龍輔等退出。唱新來如儀。上曰。武科中宣薦人。本廳先生。亦出庭外。先用將鬼椎。可也。李文德等。各就座用椎如例訖。上曰。鄭判府事。往分所試所。以試射放。可也。鄭弘淳承命出。命書榻敎曰。丹楓亭分所命官。知中樞府事具善復進去。又命書榻敎曰。丹楓亭分所試官。知事鄭民始。行副護軍李漢泰。五衛將李時秀。直閣金載瓚。宣傳官李元謙爲之。上曰。直赴人畢試後。仍爲受講事。分付。鼎修承命分付。上曰。入格人所着衣服。兵曹下隷。從中勒脫。寧有如許道理。本曹郞廳。終不禁飭。事極駭然。仍命拿入。上曰。事當決棍。而日寒如此。故姑爲參酌。只汰其職矣。命書榻敎曰。兵曹佐郞趙壤鎭汰去。其代。令該曹口傳差出。又命書榻敎曰。軍士房承旨推考。上曰。二技入格人。竝唱新來。可也。宣傳官退出庭外。進退如例。命書榻敎曰。都承旨馳詣宗廟景慕宮。奉審摘奸以來。上曰。刑曹審理。幾何爲之乎。嚴璹曰。臣與本曹參議。俱差臘享祭官。尙未見獄案之輕重矣。上曰。祭官卽當付標。卿今往赴本衙。詳細考覆。其中如有加刑者。更爲嚴訊。歲前覆啓。可也。璹承命退出。禮曹判書鄭尙淳曰。今番慶科庭試放榜。以親臨磨鍊乎。上曰。以親臨磨鍊。可也。命書榻敎曰。主掌官拿處分揀。兵判推考。上曰。未試人。更令明日來待事。分付。宣傳官承命分付。上降座入內。諸臣以次退出。
정조 6년
行都承旨吳載純坐。左承旨李在學坐。右承旨沈豐之坐。左副承旨徐鼎修坐。右副承旨林錫喆坐直。同副承旨朴天行坐直。注書李祖承仕趙衍德仕直。事變假注書馬思人。
정조 6년
傳于朴天行曰。吏兵房承旨。持殿最入侍。
정조 6년
有政。吏批。行判書金華鎭進。參判李在協式暇。參議沈豐之進。左副承旨徐鼎修進。以李崇祜爲大司憲。沈有鎭爲大司諫。金和中爲司諫。權以綱柳翼之爲掌令。金寅燮爲持平。姜彝正爲獻納。姜垣趙公鎭爲正言。洪仁浩爲副修撰。具修溫爲敦寧都正。任希一爲監察。李元謙爲祥原郡守。典籍單申曮文科一人。掌苑別提單趙重鼎武科一人。學諭單金潭。
정조 6년
兵批。判書徐有隣進。參判沈念祖入直進。參議鄭啓淳病。參知金宇鎭病。右副承旨林錫喆進。以李身敬李潤集。元永胄爲宣傳官。僉知二單李延弼朴基豐。前宣傳官李沖彬。駕後禁軍金二根。以上今加折衝。副護軍具綜洪益喆權坪尹㬦姜彝正申大億李潤謙申光億。副司直柳誼金翊休金夢華李羽逵李思祚。副司果權以綱權裕崔烜許湛李元植權綝李身敬吳文常。訓鍊主簿單權綝。部將單徐英輔。
정조 6년
兵曹口傳政事。宣傳官許湛。副司直徐有防。
정조 6년
傳于朴天行曰。右副承旨入侍。
정조 6년
傳于朴天行曰。承旨前望單子入之。
정조 6년
傳于林錫喆曰。大政在近。銓官不可不備員。吏曹參議前望單子入之。
정조 6년
以黃海監司漕船致敗事狀啓。傳于林錫喆曰。已慮有此等之弊。使之勿裝載勿發船。則違越朝令。勒令裝送。果何委折乎。藉令漂流在於關西境。渰沒在於海西境。則去月念間之事。今始登聞。亦何委折。兩道監司事。萬萬駭然。況有先甲之令。當待結末。分輕重處分。爲先令該曹發緘取招。而騎撥行會。無或遲滯。監官換騎船隻處該邑守令。形止不卽報營之該鎭僉使。亦當依前下傳敎勘罪。而狀聞中或全不擧論。或只請決棍。所謂傳敎。將置何地。海伯事。尤萬萬駭然。一體據實納招之意。措辭行會事。分付該曹。渰死船人五名。卽令京兆査問枚報該廳。優給恤典。以示朝家矜恤之意。
정조 6년
傳于林錫喆曰。豐德瑞山。皆是尤甚邑中下之代。有難遲待大政。令該曹勿拘資格。口傳各別擇差。待開門擬入。待下批。仍令當日辭朝。
정조 6년
備忘記。觀此完伯狀啓。敗船罪人之受刑未準次者。不得一例蕩滌。有此稟處之請。依他道例。一傡蕩滌事。分付。嶺南。一體分付。
정조 6년
以洪忠監司罪人移送原籍官事狀啓。傳于林錫喆曰。死罪猶令減死。則況此類之不過準式刑推。待限滿移送原籍官者乎。然未受刑。依前下敎。特付昧爽以前。竝卽移送原籍官事。令該曹卽爲行會擧行。姓名罪名。使之狀聞。
정조 6년
沈豐之啓曰。明日次對。兩司當爲進參。今日政。新除授臺諫。竝待開門牌招。持平李馨德。一體牌招。以爲推移入侍之地。何如。傳曰。允。
정조 6년
朴天行。以吏曹言啓曰。曹所屬宗簿寺官員等矣。今壬寅年秋冬等褒貶。當爲等題。而因本寺提調有故。不得磨勘之意。敢啓。傳曰。知道。
정조 6년
朴天行。以戶曹言啓曰。今秋冬等。所屬各司褒貶啓本中。長興庫奉事鄭昌老爲判書臣李性源同姓三寸姪女壻相避。故參判臣尹塾。參議臣鄭宇淳。同爲磨勘以入之意。敢啓。傳曰。知道。
정조 6년
朴天行。以戶曹言啓曰。本曹郞廳及所屬各司官員。今壬寅秋冬等褒貶。依前例磨鍊以入。而軍資監內贍寺司䆃寺內資寺五部。因都提調提調漢城府堂上有故。不得磨勘。至於軍資監內贍寺。去春夏等褒貶。因都提調提調有故。限內不得磨勘矣。今則其時官員。已多遷轉。難以考績。依近例蕩滌。何如。傳曰。允。
정조 6년
李在學。以禮曹言啓曰。宗廟署社稷署各陵殿園墓景慕宮本曹郞廳東南關王廟四學童蒙敎官觀象監內醫院通禮院典牲署掌樂院禮賓寺典醫監圖畫署惠民署官員等。今壬寅年秋冬等褒貶等題以入。而弘文館藝文館春秋館司譯院奉常寺承文院成均館東西氷庫東西活人署官員等。各其司都提調提調及堂上有故。不得一時磨勘之意。敢啓。傳曰。知道。
정조 6년
李在學。以禮曹言啓曰。今此本曹秋冬等褒貶時。成均館典籍趙夢鶠呈辭在外。學錄安邁權。學諭李信默。俱以在外未肅拜。不進參謁。事體未安。以本館褒貶之不爲。雖不得等題。不可置之。令吏曹中考施行。何如。傳曰。允。
정조 6년
沈豐之。以禮曹言啓曰。今此本曹所屬官員等褒貶時。永陵參奉趙廷獻。與判書臣鄭尙淳。有應避之嫌。童蒙敎官李永裕。與參判臣金履素。有應避之嫌。不同爲磨勘。別啓本以入之意。敢啓。傳曰。知道。
정조 6년
沈豐之。以禮曹言啓曰。今秋冬等本曹褒貶等第時。郞廳啓本中。一處刀擦。典醫監官員啓本中。一處刀擦之意。敢啓。傳曰。知道。
정조 6년
沈豐之。以兵曹言啓曰。今壬寅年秋冬等褒貶等第。磨勘以入。而曹所屬司僕寺軍器寺。因各其司提調有故。不得一體磨勘之意。敢啓。傳曰。知道。
정조 6년
沈豐之。以兵曹言啓曰。本曹今壬寅年秋冬等褒貶啓本中。刀擦二處之意。敢啓。傳曰。知道。
정조 6년
林錫喆。以工曹言啓曰。本曹郞廳。今壬寅年秋冬等褒貶及屬司繕工監掌苑署造紙署典涓司。今壬寅年秋冬等褒貶。合五度磨勘以入。而屬司尙衣院瓦署。今壬寅年秋冬等褒貶。因其各該司提調之有故。限內不得磨勘。而今壬寅年春夏等。本曹褒貶及屬司繕工監尙衣院掌苑署造紙署瓦署典涓司。今壬寅年春夏等褒貶。其時本曹堂上有故。限內不得磨勘。其時官員。亦多有遷轉者。依例蕩滌之意。敢啓。傳曰。知道。
정조 6년
沈豐之。以中樞府郞廳。以判府事意啓曰。今秋冬等褒貶。當爲等第。而領府事臣金尙喆有身病。限內不得磨勘之意。敢啓。傳曰。知道。
정조 6년
沈豐之。以耆老所言啓曰。本所堂上。多有身病。今秋冬等褒貶啓本。限內不得封進之意敢啓。傳曰。知道。
정조 6년
朴天行。以忠勳府言啓曰。今壬寅秋冬等褒貶。當爲磨勘。而有司堂上綾恩君臣具允明在外。限內不得爲之之意。敢啓。傳曰。知道。
정조 6년
林錫喆。以宣惠廳郞廳。以都提調意啓曰。本廳郞廳。今壬寅秋冬等褒貶等第。磨勘以入之意。敢啓。傳曰。知道。
정조 6년
沈豐之。以濬川司郞廳。以都提調意啓曰。本司都廳及郞廳。今壬寅年秋冬等褒貶等第。磨勘以入之意。敢啓。傳曰。知道。
정조 6년
沈豐之。以訓鍊都監從事官。以都提調意啓曰。今壬寅年秋冬等褒貶。磨勘以入之意。敢啓。傳曰。知道。
정조 6년
沈豐之。以禁衛營從事官以都提調意啓曰。本營從事官及諸將官。今壬寅年秋冬等褒貶。磨勘以入之意。敢啓。傳曰。知道。
정조 6년
沈豐之。以禁衛營言啓曰。本營褒貶時。兼把摠金川郡守洪載淵。與都提調有相避。故別啓本一度書入之意。敢啓。傳曰。知道。
정조 6년
沈豐之。以御營廳言啓曰。本廳從事官及諸將官。今壬寅年秋冬等褒貶。當爲等第。而都提調臣金尙喆有身病。限內不得磨勘之意。敢啓。傳曰。知道。
정조 6년
朴天行。以義禁府言啓曰。卽接入直都事金載謙所報。則罪人德相守直軍士金卜三。今日黃昏時越墻逃走之際。急發羅卒。卽爲追捉。杖詰其情狀。則卜三所告內。當此日寒。不堪凍餒。托以後急。則外直羅將。暫開間門。故仍卽脫身欲走之際。果爲被捉云。事極驚駭。玆以馳告云矣。王獄事體。何等嚴祕。而鞫廳罪人。守直軍士。恣意越墻。敢欲逃躱者。前所未有之變怪。況且德相。何等凶譎之賊。其守直之卒。乃有此萬萬驚駭之事。臣常時不能檢飭之失。惶恐待罪。別定校卒。前後墻外。嚴飭窺察。入直都事。卽發羅卒。雖登時捕捉。初不察飭之罪。在所難免。拿問處之。外直羅將。見欺開門。而不爲隨察。致有越墻之擧。令攸司嚴査重勘。同卜三出付捕廳。嚴覈得情。何如。傳曰。允。事未前聞。令捕廳嚴覈。明日次對時以奏。俄欲下敎而未果。此時從事官。難付生手。前從事官李元謙仍任。待收敎。更擬守令望事。分付吏曹。
정조 6년
執義兪彦鏶疏曰。伏以。一陽肇始。邦慶稠疊。薦寶鑑於太廟。躋寧考于世室。道光繼述。禮隆崇報。又於法殿受賀之日。誕降元子定號之命。早係人心。永鞏國本。臣竊伏草萊。祗與芸夫牧叟。交忭于野。仰祝宗社億萬年無疆之休而已。仍念臣虛縻亞憲之銜。于今五載有餘矣。前後披瀝。未蒙開允。至於春初一疏。備陳私義之必難冒膺。公法之不宜久據。庶幾遂物之仁。曲賜鑑納。而一例靳許。如舊仍帶。莫遂由中之苦懇。徒辱宣批之史官。雖嚴畏踧踖。不敢復煩籲扣。而惶悶抑塞。何嘗一刻自安于心也。竊惟臺閣爲任。雖在平常無事之時。必備其員。毋癏厥職。而不幸近年以來。人心陷溺。逆變層生。換面接跡。愈出愈凶。覆載之所難容。神人之所共憤。則凡在耳目之列者。齊聲致討。宜先百僚。此時此任。尤不容暫曠。而一縻臣身。變作虛窠。是不惟私心之日夕悚恧。其爲廢天工而隳國體。非細故也。噫。臣本至愚。不能爲矯僞容飾之態。前此所辭。亶出自知之明。非循例讓之套。而終未蒙日月之俯燭。是蓋臣誠淺言拙。未足以仰格高天。撫躬慙悼。若無所容。而亦安敢以攀援之靡及。仍遂泯默。以自外於仁覆之下哉。玆因國有大慶之日。敢申畎畝頌禱之忱。兼暴情病難强之實。伏乞聖慈。察臣肝膈之懇。亟遞見職。仍刊選籍。得以謹守本分。安養餘年。實微臣耿耿之願也。答曰。省疏具悉爾懇。邦慶洊疊。縟儀次第順成。懽幸曷諭。自夫德相事出。闡義之責。在爾一人。際見爾疏。欣豁倍常。噫。衛道扶倫之力。豈有間於在野在朝。而見今山林之士。名在朝籍者。只有爾焉。惟予必欲致之心。此時爲尤切。爾須體予延佇之至意。亟斷來章。卽起幡然事。遣史官傳諭。
정조 6년
行左承旨徐有防疏曰。伏以。臣與都承旨臣吳載純。有友壻應避之嫌。所帶本職。自在當遞。連値殿座。今始陳章。乞命該曹照法遞改。以存公格。幸甚。答曰。省疏具悉。疏辭。下該曹稟處。
정조 6년
壬寅十二月十五日辰時。上御春塘臺。武科殿試入侍時。行都承旨吳載純。行左承旨徐有防。右承旨李在學。左副承旨徐鼎修。右副承旨林錫喆。同副承旨朴天行。記事官李祖承趙衍德。別兼春秋徐龍輔鄭東浚。以次進伏訖。上曰。試官依昨日例。除行禮入就位事。分付。賤臣承命出傳。試官領敦寧洪樂性。兵曹判書徐有隣。行副司直李敬懋。兵曹參知趙鼎鎭。宣傳官李文德。副司果洪仁浩。訓鍊副正李漢棟。以次進伏。藥房都提調鄭弘淳曰。寒事轉劇。連日臨殿之餘。聖體。若何。上曰。別無所損矣。命開場。在學跪告矢數執鼓。上曰。一技入格人。分三所應試。可也。弘淳等承命出。上曰。今番設科。寔出同慶之意。鄕外武士。必緩講規。多出科擧好矣。訓鍊大將具善復曰。聖敎誠好矣。上曰。軍士房承旨監武試。左承旨左副右副承旨。讀奏各道貶目。可也。有防鼎修錫喆等進讀。有防曰。卽伏見京畿監司李亨逵。慶尙監司趙時俊。全羅監司朴祐源。今秋冬等褒貶啓本。則守令無一人居下。殊無嚴明殿最之意。竝推考警責。何如。上曰。依爲之。出擧條鼎修曰。卽伏見平安監司徐浩修。統制使具明謙。全羅左水使姜五成。洪忠水使申㬚。黃海水使李潤禧。南兵使李漢豐。今秋冬等褒貶啓本。則邊將無一人居下。殊無嚴明殿最之意。竝推考警責。何如。上曰。依爲之。出擧條錫喆曰。卽伏見洪忠監司金文淳。今秋冬等褒貶啓本。則洪州牧使申致權。瑞山縣監金光岳題目。宜置下考。而置諸中考。韓山郡守朴宗珪題目。宜置中考。而置諸上考。致勤點下。殊無嚴明殿最之意。推考警責。何如。上曰。依爲之。出擧條有防等讀奏訖。上曰。各道貶題。出付政院。可也。賤臣承命持出。上曰。都政當在何間耶。吏曹判書金華鎭曰。似在念後矣。上曰。宣傳官入格人。依翰林例。本廳先生。一會用椎。可也。仍命入侍。權琳鄭學畊李身敬許湛徐英輔等。以次進前。上曰。此中別軍職可合人。將臣各薦一人。可也。善復曰。徐英輔權琳。身手凡節。竝合此任矣。上曰。琳卽權慓之後孫。誠可貴矣。善復曰。聖敎誠然。琳是嶺人。而有此特除。則當有激揚之效矣。上曰。卽爲見身。可也。善復曰。趙心泰。人甚老鍊。李晳才且精敏。又合是任。而至於李身敬鄭學畊。從當可爲之人矣。上曰。然則趙心泰李晳。亦爲見身。可也。善復曰。今此陳賀。別方物。禮曹已爲筵稟定奪湖南別方物三部價移來。以爲措備進上之地。何如。上曰。依爲之。出擧條應試訖。命書傳敎曰。新恩政事。當日爲之。又命書傳敎曰。次對久未行之。明日來會事。言于廟堂。又命書傳敎曰。次對在明。且有下敎事。未肅拜呈辭臺諫竝許遞。今日政。以在京無故人差出。命退。諸臣以次退出。
정조 6년
壬寅十二月十五日申時。上御誠正閣。右副承旨與守禦使入侍時。守禦使鄭民始。右副承旨林錫喆。記事官趙衍德。記注官金健修金鳳顯。以次進伏訖。民始曰。連日勞攘之餘。眼部患候。若何。上曰。別無所損矣。上曰。武科榜正書與否。知入。賤臣承命出。回奏曰。僅出草榜。姑未正書云矣。上曰。政事望催促持入。健修承命出。回奏曰。正書榜入啓後。始乃擬望云矣。上曰。從草榜擬入事。分付。健修承命出傳。命退。諸臣以次退出。
정조 6년
行都承旨吳載純坐。左承旨李在學坐直。右承旨沈豐之坐。左副承旨徐鼎修病。右副承旨林錫喆坐。同副承旨朴天行坐直。注書李祖承仕趙衍德仕直。事變假注書馬思人仕。
정조 6년
傳于林錫喆曰。左承旨與賑恤堂上入侍。
정조 6년
以大司憲李崇祜牌不進推考傳旨。傳于朴天行曰。更爲牌招。
정조 6년
以大司憲李崇祜上疏。傳于朴天行曰。遞差傳旨捧入。前望單子入之。待下批牌招。
정조 6년
大司憲前望單子入之。李敬養落點。
정조 6년
吏曹口傳政事。李潤國爲豐德府使。
정조 6년
以瑞山縣監望筒。傳于李在學曰。尤甚之邑。難付生手。首望則未經守令。副望則何必每畀殘邑。且人雖精明。頗欠氣力。此望筒勿施。勿拘資級。以爲各別口傳擇差事。分付。
정조 6년
吏曹口傳政事。李廷老爲瑞山縣監。
정조 6년
傳于吳載純曰。下直守令留待。
정조 6년
有政。吏批。行判書金華鎭進。參判未差。參議趙鼎鎭進。右副承旨林錫喆進。以金履素爲吏曹參判。徐有防爲大司憲。洪明浩爲大司諫。李濟萬爲掌令。李正薰兪岳柱爲持平。崔烜爲正言。林濟遠爲校理。沈基泰爲副校理。姜爲修撰。金履鏞爲副修撰。李世奭爲工曹參判。趙時俊爲漢城左尹。李命植爲判義禁。李在協爲知義禁。金履素李昌運爲同義禁。嚴璹爲同春秋。李一曾爲左通禮。李英秀爲禁府都事。沈鑏爲祥原郡守。刑曹參判李崇祜仍任事。承傳。吏曹參判李在協陞擢事。承傳。
정조 6년
沈豐之啓曰。入侍諸玉堂罷職事。命下矣。玉堂上下番俱空。事甚未安。副校理李太亨牌招草記未下。修撰李度謙疏批未下。校理徐美修。副修撰洪仁浩。竝卽牌招。以爲入直之地。何如。傳曰。允。
정조 6년
傳于朴天行曰。臺啓批旨中。有一二依施。非不知處分之近於顚倒。公議則不可不使之一伸故耳。從後豈無酌處之道。無論設鞫拿鞫及竄配屛裔。令禁府草記。待下批擧行事。分付。
정조 6년
朴天行。以吏曹言啓曰。各道差使員受由及赴擧守令。竝令當日內下送後。草記事。命下矣。差使員守令鳳山郡守具埱。昆陽郡守趙貞相。中和府使李健秀。高山縣監洪冕浩。受由守令平康縣監朴禮源。永春縣監金在鎭。竝催促下送。而其中淸風府使李義綱。以其親病之沈重。屢度催促。無意還官。雖曰情理之難强。揆以事體。殊甚未安。本曹請推之外。無他可施之罰。何以爲之。敢稟。傳曰。催促下送。
정조 6년
朴天行。以兵曹言啓曰。宣薦內禁衛取才時。三技以上入格人單子書入之意。敢啓。傳曰。知道。
정조 6년
朴天行。以兵曹言啓曰。舒川浦萬戶宋世聃。三年內連二等褒貶居中。其不職可知。依例罷黜。何如。傳曰。允。
정조 6년
李在學。以兵曹言啓曰。今十二月十七日。武臣堂上祿試射日次。而親臨文武科放榜相値。以無故日退行之意。敢啓。傳曰。知道。
정조 6년
沈豐之。以兵曹言啓曰。依下敎。侍衛禁軍及武藝別監內吹兼內吹等處。療飢之意。敢啓。傳曰。知道。
정조 6년
朴天行。以賑恤廳言啓曰。因傳敎。本廳米。今月十七日爲始。內廳分二所減價發賣於五部都民之意。敢啓。傳曰。知道。
정조 6년
朴天行。以漢城府言啓曰。本府褒貶之時。所管五部官員等第貶目。書送于戶曹。轉爲入啓之地。自是前例。而今番則戶曹殿最。昨日已爲磨勘。故五部殿最。不得修啓之意。敢啓。傳曰。知道。
정조 6년
右承旨沈豐之。以訓鍊都監言啓曰。依下敎。挾輦軍御前前排兼內吹及排立軍等處。療飢之意。敢啓。傳曰。知道。
정조 6년
李在學。以禁衛營言啓曰。依下敎。本營槍劍軍及兼內吹排立軍兵等處。療飢之意。敢啓。傳曰。知道。
정조 6년
沈豐之。以御營廳言啓曰。依下敎。本廳兼內吹及排立軍兵等處。療飢之意。敢啓。傳曰。知道。
정조 6년
朴天行。以義禁府言啓曰。因本府啓辭。入直都事拿問處之事。允下矣。本府入直都事金載謙。卽爲拿囚之意。敢啓。傳曰。知道。
정조 6년
判中樞府事鄭弘淳箚曰。伏以。臣於昨日公退之路。猝患暈眩之疾。僅免顚仆。今已經宿。有加無減。肢體麻痺。而艱於動作。精神迷瞀。而茫無省覺。蓋臣所苦。痰實爲祟。每當寒節。如期輒作。近因冬候之不甚寒沍。臣亦自幸其無事。今果復發矣。論以症形。雖不至朝夕難保。而若其起動。實非時日可期。顧臣兼帶。卽嘗藥重任也。起居之禮。保護之道。此時尤別。不容暫緩。今若調治賤疾。則瘝曠有罪。如欲粗伸常分。則蠢動無望。私心悶阨。當如何哉。玆不得不疾聲呼籲。伏乞聖慈。察臣病之難以自力。念重務之不宜久曠。許解臣內局之任。以安私分。仍治臣瀆擾之罪。以肅朝綱焉。答曰。省箚具悉卿懇。多年藥院之勞。每爲卿悶之。際聞有所愼。尤用慮慮。所辭本任。姑副卿請。卿須安心勿辭。益加善攝。仍傳曰。此批答。遣史官。傳諭于鄭判府事。
정조 6년
大司諫沈有鎭疏曰。伏以。臣儱侗庸拙。最居人下。而晩竊倖科。猥蒙洪造。前後踐歷。罔非踰濫。居常愧懼。若隕淵谷。向叨見職。旋蒙恩遞。不意今者。除旨又下。臣固當竭蹶趨承。以謝恩命。而諫長之職。地望稍別。據一院之首席。任百僚之糾察。其爲任也不輕而重。況今亂逆層生。懲討方嚴。此時此任。尤宜難愼。固非如臣骫骳。所可苟然充備。淸朝官人之方。恐不當若是矣。適値賓對。天牌儼臨。而揣量才器。萬無堪承之望。玆敢略控衷懇。仰瀆崇嚴。伏乞聖慈。特垂鑑諒。亟命鐫改臣新授職名。以重臺選。以安私分焉。臣雖不敢以臺職自居。而事在目下。竊不勝區區憂愛之忱。敢此敷陳焉。顧今日邦國之荐慶。卽億萬年無疆之休也。疎釋之典。遽下此際。而雨露之澤。無物不被。環東土含生之類。莫不蹈舞而歡忭。德意藹然。洪恩普洽。群下固當奉承之不暇。而惟彼申晦韓翼謩。其負犯。固不可容議於宥蕩之典。而遽然混入於其中。物情之驚歎。容有其旣。至於鄭妻。則元惡大憝也。其罪惡之貫盈覆載之所不容。神人之所共誅。薄置近島。已失常刑。而不惟不置肆市之律。乃反有此出陸之擧。殆若尋常竄配之遇赦減等者然。噫。此何擧也。成命之下。莫不愕眙相顧。爲日已久。輿情轉激。伏願申晦韓翼謩之疎放。鄭妻移置之命。亟令收還。各正其罪。以明王章焉。省疏具悉。所陳已諭諸批。爾其勿辭察職。
정조 6년
壬寅十二月十六日辰時。上御誠正閣。左承旨與賑恤堂上入侍時。賑恤堂上鄭民始。左承旨李在學。記事官趙衍德。記注官金健修金鳳顯。以次進伏訖。上曰。大司憲。何不承牌乎。在學曰。臣父有區區私義。不得承牌矣。上曰。所引。何義也。在學曰。李普行。方在府啓中。故然矣。上曰。牌去來。更爲催促。賤臣承命出。回奏曰。大司憲上疏。今方到院云矣。上曰。上疏持入。賤臣承命出持入。命在學讀奏訖。仍書批答。上曰。新除授大司憲李敬養。卽爲出牌。次對前詣臺事。分付。賤臣承命出傳。上曰。發賣以何日爲始耶。民始曰。明日殿座相値。故不得擧行矣。上曰。勿拘爲之。可也。命書榻敎曰。進御加減六君子湯。前方中去吉梗只角。減入蔘二分。自明日煎入。命退。諸臣以次退出。
정조 6년
壬寅十二月十六日未時。上御誠正閣。左承旨入侍時。左承旨李在學。記事官趙衍德。記注官金健修金鳳顯。以次進伏訖。上曰。今日三司之登筵做錯。誠極寒心。隄防一節。猶屬第二件事。而貽羞臺閣。已無餘地矣。在學曰。聖敎果然矣。上曰。李𡊠又以金吾事。遭此譴罷之典。亦可怪矣。在學曰。然矣。上曰。今番武科。多從闊略之政矣。在學曰。聖敎誠然。武科多出風樂載路。卽昇平時矣。命退。承史以次。退出。
정조 6년
行都承旨尹塾坐。行左承旨鄭志儉坐。行右承旨李世奭坐。左副承旨朴天行坐直。右副承旨金憙坐。同副承旨柳誼坐直。注書李祖承拿處趙衍德仕直。事變假注書馬思人仕。
정조 6년
傳于朴天行曰。賜花賜酒之時。易致紛紜。萬一有喧譁或攫取之事。鹵簿使禁喧郞。當從重論罪。以此預爲嚴飭。紅牌則吏曹一佐郞。兵曹該色郞官。先爲進詣殿庭。一一照管。無或有雜亂之弊。以此傳敎。發牌聽傳敎。仍又各別嚴飭。
정조 6년
傳于朴天行曰。曉有下敎。令吏曹一佐郞。兵曹該色郞。先詣殿庭。使之照管。紅榜紅牌則今聞無一人待令於殿庭。兵曹則數多。無怪其如此。吏郞事。萬萬駭然。吏曹郞廳事過後拿處。兵曹郞廳。亦爲禁推。事過後捧傳旨。
정조 6년
傳于朴天行曰。近來紀綱。雖曰掃地。凡拜辭肅拜。必皆待開門入來。而今日肅拜。臺諫之開門已久之後。唱導入來。糾察之地。有此怠慢。事之寒心。莫甚於此。詣臺臺臣。竝爲先從重推考。
정조 6년
傳于柳誼曰。賀班。兩司不備。例不得循例擧行。且聞政院言。玉堂亦皆不備侍臣。無一人進參。在外及未肅拜兩司。竝許遞。政官牌招開政差出。待下批牌招察任。
정조 6년
柳誼啓曰。吏曹判書金華鎭。參判金履素再牌不進推考傳旨。今方捧入。而開政命下之後。連違召命。不卽擧行。事體所在。誠極未安。判書參判。所當更請牌招。而係是一日三牌。何以爲之。敢稟。傳曰。更卽牌招開政。
정조 6년
有政。行判書金華鎭進。參判未差。參議趙鼎鎭傳旨未下。同副承旨柳誼進。以尹塾鄭志儉李世奭李文源金憙爲承旨。趙時俊爲大司憲。柳焵爲大司諫。呂善亨爲司諫。金履厚權坪爲掌令。權裕許晊爲持平。金翊休爲獻納。申禹相金孝眞爲正言。尹尙東爲校理。李宗燮爲副校理。姜彝正爲修撰。徐美修爲副修撰。李聖濂爲刑曹正郞。李觀賢爲遂安郡守。兪鉉商爲咸平縣監。李羽晉爲固城縣令。李性吾爲興陽縣監。丁志德爲鎭川縣監。
정조 6년
傳于鄭志儉曰。左承旨入侍。
정조 6년
柳誼啓曰。副修撰徐美修。昨日以前任校理牌不進罷職傳旨捧入。而今日政。遽擬副修撰。至於受點。有違格例。當該政官。推考警責。原望勿施。何如。傳曰。允。徐美修纔已坐罷。原望筒勿施。
정조 6년
以吏曹佐郞李魯春拿處傳旨。傳于朴天行曰。分揀。
정조 6년
以兵曹正郞李錫夏禁推傳旨。傳于朴天行曰。分揀。
정조 6년
兵曹口傳政事。副司直。徐有防。
정조 6년
傳于柳誼曰。今番慶科武科。除赴防。
정조 6년
以吏曹參議趙鼎鎭牌不進罷直傳旨。傳于柳誼曰。只推。
정조 6년
以海南縣定配罪人李弘濟設鞫嚴問傳旨。傳于朴天行曰。公議旣伸。此傳旨置之。
정조 6년
以削職罪人成胤儉設鞫傳旨。傳于朴天行曰。投竄則一也。豈在拿鞫與否。以遠地定配。更捧傳旨。
정조 6년
以濟州牧定配罪人後樂嚴鞫傳旨。傳于柳誼曰。公議伸。此傳旨置之。
정조 6년
以前持平姜文煥屛裔傳旨。傳于柳誼曰。公議旣伸。何必屛裔。此傳旨姑置之。
정조 6년
傳于柳誼曰。全州囚推罪人李厚爀。旣已放送。干連諸人。依狀請卽爲移送原籍官事。令該曹當日行會。
정조 6년
傳于柳誼曰。日寒如此。禁府時囚罪人放送後。草記。
정조 6년
柳誼。以弘文館言啓曰。新除授修撰姜彝正。時在洪忠道公山地。經筵入番事緊。請斯速乘馹上來事。下諭。傳曰。依啓。
정조 6년
柳誼。以吏曹言啓曰。今此永禧殿臘享大祭獻官。前大司憲鄭好仁塡差。而時無職名。令該曹口傳付軍職。何如。傳曰。允。
정조 6년
兵曹口傳政事。副司直鄭好仁。
정조 6년
柳誼。以吏曹言啓曰。淸風府使李義綱。依傳敎更爲催促。纔已下去之意。敢啓。傳曰。知道。
정조 6년
柳誼。以兵曹言啓曰。卽者武科新恩整齊時。有一人着新恩服色。入於諸新恩之中。行止極爲殊常。故多般詰問。則乃是高奉龍爲名漢。而渠之言內以爲。日前殿試時。騎芻二中。而因馬鈍見拔。故伏地次入來云云。莫重唱榜。作此無前之擧措。事極萬萬驚駭。高奉龍爲先出付攸司。嚴加査問。依律處置。訓鍊院差備官之率領時不能檢飭之罪。在所難免。令該府拿問處之。何如。傳曰。允。
정조 6년
鄭志儉。以兵曹言啓曰。拆見諸道褒貶啓本。則統制使具明謙。平山浦萬戶全檥。以宜戢吏濫爲目。全羅兵使曺學臣啓本中。金城別將車萬柱。以謬例宜戒爲目。全羅右水使尹得逵啓本中。南桃浦萬戶李光輔。以禁令少忽爲目。則竝宜置下考。而置諸中考。殊無嚴明殿最之意。統制使具明謙。全羅兵使曺學臣。全羅右水使尹得逵。竝推考警責。平山浦萬戶全檥。金城別將車萬柱。南桃浦萬戶李光輔。竝下考施行。何如。傳曰。允。
정조 6년
柳誼。以御營廳言啓曰。依下敎。駕前別抄金繼曾處木綿三疋。從厚施賞之意。敢啓。傳曰。知道。
정조 6년
大司憲徐有防啓曰。臣知識魯莽。言議拙訥。本不合於淸朝耳目之任。而至於風憲長席。地望自別。尤非臣所可堪勝。懲討是急。他不暇顧。章皇出肅。而第臣赴闕之行。乃在禁門放鑰之後。有愧古人待漏之義。自顧愧汗。措躬無地。此際飭敎截嚴。誨責備至。臣職在糾察之地。首犯怠忽之罪。惶懍慙恧。無以自解。其何敢一刻晏然於臺次乎。請命遞斥臣職。答曰。依啓。
정조 6년
掌令李宗燮疏曰。伏以。日前朝參。儒臣以臣之昨年春同參堂箚事。大加非斥。責之以義理。警之以風化。臣於是。滿心惶愧。直欲鑽地而入。第幸臣之心事。庶可因此而一暴。惟殿下矜察焉。臣罪臣自知矣。人之恃而爲人。只此一箇心。而心之發見於外者。迹也。迹已汚矣。尙何望他人之厚其情而恕其心哉。今有人。無故而入於陷穽。有親愛者立於其傍。力不能援則斯可已矣。乃復隨衆而下石。則將爲何如人也。臣之於重臣。情義之篤。無間親戚。擧世之所共知也。夫豈有一毫相害之心。而伊時大臣之筵奏極嚴。兩司之章箚迭發。事實之有無。末由摸捉。罪名之臚列。至有凶怖。臣以弱植新進。不能固守其當初徑出之心。竟不免末梢隨參之歸。一則臣愚騃蔑識之致也。一則臣恇怯失守之非也。名帖纔呈。愧恨旋積。以身則如窮無歸。以心則無面可顯。杜門訟愆。周歲猶一日也。非不欲亟陳自劾之章。仰請誣人之律而其後聖上之爲重臣。慰藉昭釋。殆無餘蘊。臣乃以此時。斷斷爲自明之計者。又不無隨時反覆之嫌。囁嚅趑趄。式至今日。臣之情事。吁亦㥻矣。噫。古之人。雖刀鉅在前。鼎鑊在後。而猶有不變其操者。今臣臨一事變。不能自守如此。其爲人可知。人言之來。亦已晩矣。臣實滄浪。何所歸咎。而所可恨者。論人惡逆。托諸道路之傳。上而瀆崇聽。下而誤一世。在他人言之。猶是失實。在臣身論之。尙何忍爲。自臣之有此事。凡爲臣曲解者。必欲重誤臣也。責臣甚峻。乃是深愛臣也。今此儒臣之言。實爲臣他山之石。雖聲罪至重。勘律甚峻。當受而甘心。況其擬律止於薄罷。臣實摧謝之不暇。悼痛之愈切。顧臣情踪。非所可論於臺職去就。玆敢冒入文字。仰暴衷情。伏乞聖慈。亟降威罰。勘臣罪過。以昭淸朝之法紀。仍命選部。削臣名於仕籍之中。得以自靖焉。以臣僇廢之蹤。不宜贅陳他說。而目下事言之。凶如鄭妻而密令出陸。逆如德相而竟使徑斃。誅討不行。義理益晦。非所以懲亂賊而折亂萌也。伏願亟從執法之請。竝施當行之律焉。
정조 6년
壬寅十二月十七日卯時。上御誠正閣。推考房承旨入侍時。左副承旨徐鼎修。記事官趙衍德。記注官金鳳顯。別兼春秋徐龍輔。以次進伏訖。上曰。文武新恩。竝來待整齊乎。鼎修曰。然矣。上曰。政官牌去來催促。賤臣承命出。回奏曰。吏曹三堂。俱爲牌不進云矣。上曰。判書參判。更爲牌招事。分付。賤臣承命出傳。命退。承史以次退出。
정조 6년
壬寅十二月十七日午時。上御仁政殿。放榜入侍時。行都承旨吳載純。左承旨李在學。右承旨沈豐之。左副承旨徐鼎修。右副承旨朴天行。同副承旨林錫喆。記事官李祖承趙衍德。別兼春秋徐龍輔鄭東浚。以次入就宣政殿拜位。上曰。大凡朝會時着暖帽。自是前例。而今此承宣之脫帽入庭。亦關紀綱。諸承旨一倂遞差。此是右位承旨不善擧行之致。現告中右副承旨。勿捧傳旨。載純等退出。上曰。右副承旨陞殿。天行承命進伏。命書傳敎曰。有國所重。莫大於朝儀。況近密之職。又是百司之表率。不但前後有申飭而已。朝會時煖帽。亦寓古人裘冕之制。則自上猶且耐暖御帽。且有毛具之命。而諸承宣。擧皆脫帽。此似小事。關係國綱。諸承宣竝遞差。又命書傳敎曰。聞有情勢。故然云。參判金履素。仍任前職。上曰。吏曹判書。更卽牌招。承旨有闕之代。開政差出事。分付。賤臣承命出傳。上曰。承旨先拜除之。天行等退出閤外。上乘輿出仁和門詣仁政殿。通禮跪請降輿。上降輿陞座。敎曰。放榜時承旨不可不備員。政官使卽催促開政。賤臣承命出傳。上曰。六牌違召。近無是例。吏判去就。必自諒爲之事。分付。賤臣承命出。回奏曰。吏判今方承牌云矣。上曰。政望催促以入。金華鎭跪進望筒。行都承旨尹塾。行左承旨鄭志儉。行右承旨李世奭。左副承旨朴天行。右副承旨金憙。同副承旨柳誼落點。命書榻敎曰。新除授承旨。待下批牌招。先入侍後謝恩。又命書傳敎曰。承旨房仍。上曰。三司守令。今日政。竝爲擬入。華鎭承命退出。命書榻敎曰。今日政。新除授三司牌招。先參班後謝恩。引儀唱大臣以下入就位行四拜禮。大臣以下行四拜禮訖。文壯申曮。率榜下入就東庭。武壯趙重鼎。率榜下入就西庭。引儀唱四拜禮。文武新恩。行拜禮。上曰。文武新恩賜花紅牌。一時頒給事。分付。志儉承命出傳。曮重鼎等。跪受紅牌。仍命宣醞訖。引儀唱四拜禮。文武新恩。行拜禮。上曰。文新恩竝陞殿。申曮等。以次進前。上各詢職姓名訖。以次降復位。命書傳敎曰。注書李祖承。事過後拿處。讀致詞官。進讀致詞訖。引儀唱大臣以下行四拜禮。大臣以下行拜禮。通禮告禮畢。上降座。通禮跪告乘輿。上乘輿入仁和門。諸臣以次退出。
정조 6년
壬寅十二月十七日未時。上御誠正閣。左承旨入侍時。行左承旨鄭志儉。記事官趙衍德。記注官金鳳顯。別兼春秋鄭東浚。以次進伏訖。上曰。今日日氣甚寒冽矣。志儉曰。然矣。命讀公事。仍書判付訖。命退。承史以次退出。
정조 6년
行都承旨尹塾坐。行左承旨鄭志儉坐。右承旨沈豐之坐直。左副承旨林錫喆坐。右副承旨朴天行坐直。同副承旨柳誼坐。注書李祖承仕趙衍德仕直。事變假注書馬思人仕。
정조 6년
朴天行啓曰。合辭方張之時。兩司無詣臺之員。獻納金翊休。卽爲牌招。大司憲趙時俊。自任所上來。一體牌招。何如。傳曰。允。
정조 6년
柳誼啓曰。密符親納。例也。而前慶尙監司趙時俊。謂有身病。使其褊裨替納。事甚未安。推考警責。何如。傳曰。允。
정조 6년
朴天行啓曰。前承旨李在學。時無職名。亦令該曹口傳付軍職。何如。傳曰。允。
정조 6년
兵曹口傳政事。副司直李在學。
정조 6년
傳于朴天行曰。承候藥房承旨閣臣入侍。
정조 6년
傳于鄭志儉曰。謝恩新恩。當於宣政殿門見。以此分付。
정조 6년
承旨前望單子入之。沈豐之林錫喆落點。
정조 6년
尹塾啓曰。前吏曹判書金華鎭仍任。仍卽牌招開政事。命下矣。吏曹參議趙鼎鎭。一體牌招。何如。傳曰。允。
정조 6년
有政。吏批。行判書金華鎭進。參判未差。參議趙鼎鎭傳旨未下。右承旨沈豐之進。以鄭昌順爲吏曹參判。金履禧爲大司諫。洪彦喆爲司諫。洪宗藎李延伋爲掌令。李思祚崔烜爲持平。李亮載李秀夏爲正言。金履鏞爲副校理。李太亨爲副修撰。李命植爲宗簿提調。金峙默爲宗簿正。贈吏曹參判嚴慶遂。贈吏曹判書例兼。刑曹判書嚴璹。考校書著作單徐昇修。
정조 6년
沈豐之。以吏曹言啓曰。本曹參判。今當差出。而前望中無故之人。只有二人。以二望擬入之意。敢啓。傳曰。知道。
정조 6년
兵批。判書徐有隣病。參判沈念祖病。參議鄭啓淳病。參知金宇鎭進。同副承旨柳誼進。副護軍權坪。副司直吳載純徐鼎修李文源柳焵權裕許晊。副司果姜彝正申禹相單付。前營將李鉉相今降禦侮。
정조 6년
柳誼。以兵曹言啓曰。新資拜營將者。準瓜前以不職遞罷。則還收資級。載在法典矣。順天營將李鉉相。今秋冬等褒貶。居中罷職。所授加資。依例還收之意。敢啓。傳曰。知道。
정조 6년
柳誼。以弘文館言啓曰。本館下番闕直。事甚未安。今日政。新除授玉堂。待下批仍卽牌招。以爲推移入直之地。何如。傳曰。允。
정조 6년
朴天行啓曰。合辭闕啓。事甚未安。今日政。新除授臺諫。待下批竝卽牌招。何如。傳曰。允。
정조 6년
傳于沈豐之曰。右承旨入侍。
정조 6년
朴天行。以兵曹言啓曰。武臣堂上祿試射。無故日退行事。草記。蒙允矣。今十二月十九日設行。而試官望備擬以入之意。敢啓。傳曰。知道。
정조 6년
柳誼。以宣惠廳言啓曰。因傳敎。米二十七石十斗木四同十二疋錢八百五十兩。又米十一石木二十二疋錢一百五十兩內入之意。敢啓。傳曰。知道。
정조 6년
朴天行。以義禁府言啓曰。訓鍊院奉事吳成大拿囚之意。敢啓。傳曰。日寒如此。放送後。草記。
정조 6년
知義禁李在協疏曰。伏以。天休日滋。吉慶川至。寶鑑親上。縟儀載擧。定寧考不祧之禮。聖孝彌光。擧元子定號之儀。國本永鞏。臣民蹈忭。曷有其極。臣於千萬夢想之外。忽伏承正卿陞擢之命。繼而有金吾除旨。臣於是。惝怳悸恐。五內失守。歷累日而不能自定也。噫。卿月淸班。是何等峻秩。而乃以如臣空疎譾劣。百無肖似之姿。節次推排。不少難愼。未知聖明。何所取於臣。而遽有此誤恩也。國家官人之法。或以德望。或以才諝。亦或有以久次而得之者。雖無才德之足稱。積有勞勩之可記也。若臣者通籍立朝。雖曰稍久。文質無當。履屐不適。獲躋宰列。亦云太濫。更進一步。初非可論。如是而尙可謂之久次。混被推遷之恩。冥升不已。坐致高官。臣之私心惶愧。有不暇言。而其爲累聖朝綜核之政。欠聖主嚬笑之節。當如何哉。臣家世受恩。與天無極。圖報一念。寤寐如結。而逮至今日。寵眷愈新。拂拭陶甄。若偏一身。赴湯蹈火。尙所不辭。襲套例讓。豈敢效人。而分外恩擢。終不可以昧然承當。玆敢略暴肝膈之懇。仰瀆崇嚴之聽。伏乞聖慈。俯賜鑑諒。特許收還臣新授資級。以重公器。以安私分。千萬幸甚。答曰。省疏具悉。卿其勿辭行公。
정조 6년
壬寅十二月十八日辰時。上御誠正閣。閣臣承旨藥房三提調入侍時。都提調徐命善。前都提調鄭弘淳。前提調金華鎭。前副提調嚴璹。原任提學李徽之李福源黃景源徐命膺。原任直提學鄭民始沈念祖。直提學徐有防。原任直閣金宇鎭。檢校直閣徐鼎修。直閣金載瓚。原任待敎徐龍輔。前承旨李在學李時秀。行都承旨尹塾。行左承旨鄭志儉。行右承旨李世奭。左副承旨朴天行。右副承旨金憙。同副承旨柳誼。記事官李祖承趙衍德。記注官金鳳顯。別兼春秋鄭東浚。以次進伏訖。命善曰。寒事甚緊。近日。聖體。若何。上曰。一樣矣。命善曰。今日卽元子百日。臣等不勝慶忭之忱矣。上曰。判府事身𧏮。近來。何如。弘淳曰。伏蒙體諒之恩。近得調治之效。益切惶感矣。上曰。卿等久致勞苦。故慈宮欲致酬勞之典。將以表裏頒賜。卿其領受焉。弘淳曰。臣安有效勞之績。而猥蒙罔功之賞。益不勝惶悚矣。上曰。適有飰果。當下本院矣。命善等起伏訖。上曰。吏判之六牌不進。誠極過矣。命善曰。金履素仍任傳敎。有情勢二字。故吏判引以爲義云矣。上曰。政期在卽。何可臨陣易將乎。命善曰。參聞外議則其在處義。有不可晏然行公云矣。福源曰。吏判將欲陳疏仰籲云矣。上曰。何以則爲好耶。命善曰。特垂曲諒。暫許遞免。似好矣。命書傳敎曰。撕捱雖過。處義宜伸。吏曹判書金華鎭。今姑許遞。上曰。吏參實無可合人。開城留守當爲之矣。命善曰。然矣。上曰。開留之代。以二直提學擬薦。何如。命善曰。閣臣擬入。事涉如何矣。上曰。雖除外任。兼帶閣職。前亦有例矣。命善曰。然則好矣。上曰。文武新恩。俱爲來待乎。當以宣政殿行禮。禮兵房承旨先退。整齊以待。可也。志儉誼承命先退。上曰。發賣何以分給乎。民始曰。中部抄戶數甚不多。故易爲分給矣。上曰。卿等各別看飭。俾有實惠。可也。命退。諸臣以次退出。
정조 6년
壬寅十二月十八日巳時。上御宣政殿。文武新恩謝恩入侍時。行都承旨尹塾。行左承旨鄭志儉。行右承旨李世奭。左副承旨朴天行。右副承旨金憙。同副承旨柳誼。記事官李祖承趙衍德。別兼春秋徐龍輔鄭東浚。以次進伏訖。文壯申曮。率榜下入就東庭。武壯趙重鼎。率榜下入就西庭。上曰。文新恩。別兼春秋唱新來。武新恩。宣傳官唱新來。可也。進退如例訖。引儀唱四拜禮。文武新恩行拜禮。仍命宣醞訖。上曰。武新恩頒給餠果。使之懷歸。可也。執事官以次頒給訖。上曰。文新恩竝唱新來。使之陞殿。曮等以次進前。上曰。日寒如此。早各歸家。可也。曮等以次降復位。引儀唱四拜禮。文武新恩行拜禮訖。退出。仍命侍臣亦退。諸臣以次退出。
정조 6년
壬寅十二月十八日午時。上御誠正閣。左承旨入侍時。行左承旨鄭志儉。記事官趙衍德。別兼春秋徐龍輔鄭東浚。以次進伏訖。上曰。二直提學入侍。賤臣承命出。與徐有防偕入進伏。命書傳敎曰。右承旨仍任前職。通讀尙未設行。陞試亦多未盡之抄云。右副承旨亦爲仍任前職。又命書傳敎曰。承旨前望單子入之。賤臣承命出持入。以沈豐之林錫喆落點。上曰。新除授承旨。卽爲牌招事。分付。賤臣承命出傳。命書傳敎曰。乍解旋仍。旣多可據之例。況今政期在卽。此時銓堂。一日不備。實爲可悶。前吏曹判書金華鎭仍任。仍卽牌招開政。又命書傳敎曰。璿源譜略。自今日設廳擧行。而宗簿無行公堂上。在外提調許遞。與正未差之代。今日政差出。有防曰。璿源譜略。今方修整矣。當宁御眞摹寫年月。奉安處所。依例添入事。知委宗簿寺。何如。上曰。依爲之。出擧條命書傳敎曰。寶鑑進講件。印役旣畢。召對。當從近爲之。而玉堂不備。在外人員與兩司許遞。今日政差出。又命書榻敎曰。加減六君子湯。自明日停止。命退。諸臣以次退出。
정조 6년
壬寅十二月十八日初更三點。上御誠正閣。右承旨入侍時。右承旨沈豐之。記事官趙衍德。記注官金健修金鳳顯。以次進伏訖。上曰。承宣自是近密之任。比諸吏議。頗爲榮耀矣。豐之曰。聖敎誠然。臣本愚魯。觸事生疣。不勝惶悶矣。命書傳敎曰。賑廳發賣。始自昨日分給云。而斗量之際。難保其必無欠縮。雖以今日現發事言之。不無一二執頉之端。而旣甚零星。且付令前。姑不摘發。處分後復有似此之弊。監分之郞官。量給之下屬。不但各別重治。不察之堂上。亦難免其責。以此意另加嚴飭。自明日某部幾口分給之意。逐日草記事。亦爲分付該廳。又命書傳敎曰。都監中軍。職任非輕。而曠闕已久。迄無擬望之事。豈因向日微稟無發落之故。不得擬望乎。此則不然。元無點下於望筒。則該營之藉此因循。事涉欠誠。各營將官過三日不出代。政院察推。已有定式。則三日之限。過已久矣。該營該房事極爲慢忽。該大將。纔因他事。業已坐罷。雖無可論。色承旨之噤默。不可無警。爲先從重推考。命退。承史以次退出。
정조 6년
行都承旨尹塾坐。行左承旨鄭志儉坐。右承旨沈豐之坐。左副承旨林錫喆坐直。右副承旨朴天行坐直。同副承旨柳誼坐。注書李祖承病趙衍德仕。假注書李崑秀仕直。事變假注書成種仁仕。
정조 6년
林錫喆啓曰。合辭方張之時。憲府無詣臺之員。除在外外。大司憲趙時俊。卽爲牌招。何如。傳曰。允。
정조 6년
傳于柳誼曰。本局多有擧行之事。時無主將。事甚掣礙云。坐罷之事。亦不關於營門。前大將具善復敍用。復授訓局之任。卽爲牌招。使之受符。
정조 6년
柳誼啓曰。前訓鍊大將具善復敍用。復授前任。牌招事。命下矣。時無職名。令該曹口傳付軍職。何如。傳曰。允。
정조 6년
兵曹口傳政事。知事單具善復。
정조 6년
注書李祖承病。代以李崑秀爲假注書。
정조 6년
鄭志儉啓曰。事變假注書馬思人。身病猝重。勢難察任。今姑改差。何如。傳曰。允。
정조 6년
馬思人改差。代以成種仁爲事變假注書。
정조 6년
傳于沈豐之曰。左副承旨入侍。
정조 6년
傳于柳誼曰。兵曹一軍色郞廳口傳差出。
정조 6년
以吏曹參議趙鼎鎭牌不進罷職傳旨。傳于尹塾曰。只推。
정조 6년
尹塾啓曰。吏曹判書金華鎭。旣承疏批。而開政命下之後。謂有身病。不卽擧行。事甚未安。更爲牌招開政。何如。傳曰。允。
정조 6년
又啓曰。吏曹參議趙鼎鎭。旣有只推之命。卽爲牌招開政。何如。傳曰。允。
정조 6년
吏曹口傳政事。以權裕爲兵曹正郞。
정조 6년
傳于柳誼曰。判尹來待。
정조 6년
柳誼啓曰。親臨春塘臺慶科庭試。武科殿試直赴會試人崔達身張雲翼趙道碩韓昌愈金重采韓必厚金漢采宋榮發丁擎益李廷郁金重憲康振昌李宗三李仁芳丁擎雲朴時瑞康處夏吳汝隆李光殷朴泰彬金滿錘洪敏河金昌郁李進時金成潤金復興金麗澤李興三黃德采。直赴殿試人金世完許濈李光燁朴希洧文赫龜李昌輝尹龍大朴鳳協金泰協李膺集李守默車繼得朴重采姜聖煒李元芳李景勳朴師悌白重朝吳命濟宋廷顯丁德九姜渭祥李大成元世赫金重連吳彦邦吳聖準文仁奎宋弼完金廷豪金貴澤金聲顯李景哲金成殷丁德七李成潤康允文尹光宗金應泰金慶礎趙光泗金光瑞朴時仲安致範姜蓍周金贊白張斗卿朴麟采安泰薰等錄名單子無緣不呈。竝依例陳試之意。敢啓。傳曰。知道。
정조 6년
傳于朴天行曰。推考房承旨與漢城判尹入侍。
정조 6년
傳于朴天行曰。留待守令。他守令署經後。同爲待令。
정조 6년
柳誼。以都摠府言啓曰。今日入直內三廳武兼禁軍及軍兵等。當爲中日習射。而親臨放榜相値。不得爲之之意。敢啓。傳曰。知道。
정조 6년
朴天行。以兵曹言啓曰。新除授本曹正郞權裕在外。今姑改差。其代令該曹口傳差出。何如。傳曰。允。
정조 6년
又以兵曹言啓曰。景福宮衛將姜泰翼。素患痰癖之症。挾感當寒添劇。時月之內。萬無起動供職之望。呈狀乞遞。實病旣如是。則輪番之任。不可久曠。改差。何如。傳曰。允。
정조 6년
鄭志儉。以宗簿寺提調意啓曰。璿源譜略修正設廳事。命下矣。依前校正廳稱號。校讎編次之際。例有句管堂上校正官。宗班中差出之規。依例差下。與本寺堂上郞廳。眼同董役。何如。傳曰。允。
정조 6년
朴天行。以賑恤廳言啓曰。因傳敎。關西運米渰死船人西部麻浦居良人趙得聖安惡金。驛吏金太福。南部西氷庫一契居閑良鄭長順。屯地坊契居良人李昌文等五名。依漢城府所報。各木一疋布一疋錢二兩式上下之意。敢啓。傳曰。知道。
정조 6년
又以義禁府言啓曰。承政院注書李祖承拿囚之意。敢啓。傳曰。知道。
정조 6년
又以義禁府言啓曰。時囚罪人吳成大拿囚草記批旨內。日寒如此。放送後。草記事。命下矣。吳成大。卽爲放送之意。敢啓。傳曰。知道。
정조 6년
林錫喆。以刑曹言啓曰。卽伏見黃海監司黃昇源啓本。則咸興府囚推罪人李得春。以本道道科唱榜時。潛受他人紅牌罪。今月十一日爲奴到配於椒島鎭矣。雖是赦前事。而罪係竊科。律是爲奴。恐不敢擧論。仍配。何如。傳曰。係是赦前事。分揀放送。
정조 6년
以刑曹啓目。粘連罪人金景大更招云云。更加各別嚴訊。期於輸款。何如。判付啓。屢次訊推。一向發明。情狀雖極痛駭。反復文案。似無別般參謀之跡。待鞫獄結末。加刑定配次。曹中姑爲保授爲良如敎。
정조 6년
又以刑曹啓目。罪人高奉龍原情云云。自臣曹考律嚴勘。何如。啓。傳曰。纔經大霈。差與科場用奸有異。從重決杖後。放送爲良如敎。
정조 6년
正言李亮載啓曰。大靜縣爲奴罪人金壽賢。以幺麽宦寺。交結士夫。終爲凶賊之根柢。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府。設鞫嚴問。依律處斷。爲奴罪人河翼龍金重得等。做出叵測之說。作爲眞諺之書。潛投深嚴之地。欲售危逼之計。究厥情狀。亘古所無。決不可一刻容貸於覆載之間。請爲奴罪人河翼龍金重得。亟命王府。設鞫得情。快正王法。噫嘻。痛矣。聖中有臣宗甲義駿等罪犯。尙何言哉。倡邪說而作爲窩窟。結凶徒而交相吹噓。暗地綢繆。設計妖凶。敢欲疑亂於莫重之義理。至以十三年不着帽等說。肆然陳奏於筵席。究厥腸肚。實與德師載翰輩。一串貫來者也。噫。彼諸賊。幾皆伏法則顧此群凶。獨可容貸耶。情跡旣露。負犯至重。決不可一刻容貸。而況且聖中。居謫以來。不思畏縮。乃敢聚會學徒。通接官隷。至登繡啓。大臣筵白。雖卽移配絶島。而此輩久逭王章。亂賊無以懲畏。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。罪人克觀克泰。以妖任之同氣。凶謀逆節。爛熳同參。而嚴訊之下。抵賴不服。未克究覈。只施應坐之律。定配罪人萬赫。以逆能之私人。往來逆澤。綢繆情節。綻露無餘。而未及承款。遽有酌處之命。王章未伸。輿憤莫泄。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。遠竄罪人安兼濟。以狎邪小人。附麗凶逆之門。倀鬼於厚謙。鷹犬於麟漢。左右跳踉。前後闔闢。凶謀祕計。無不力贊。浮言妖說。率多譸張。王敦之錢鳳。桓溫之郄超。今古一轍。而善地薄竄。邦刑不加。況今麟謙。雖伏王法。而凶徒盤結。實多伏戎之憂。究覈情節。此賊最爲機括。藉曰孤雛腐鼠。無足以汚我刀鉅。則天網不免於太恢。奸謀無時而盡發。亂臣賊子。益何所忌憚。而國家之虞危。恐終無已時也。請遠竄罪人安兼濟。亟命王府。設鞫嚴問。期於得情。依律處斷。恒烈善海。何等凶逆。而其兄弟子姪。晏然在家。無異平人。治逆不嚴。防患太疎。厚謙逆節。萬古所無。而時謙等。以逆厚之同産。偃處近郊。尙未施當律。輿情憂憤。去而益甚。請恒善支屬。亟命散配。時謙兄弟。竝投絶島。以嚴隄防。乙未冬相臣之疏。實關宗社之大計。凡有血氣者。孰不知出於忠赤。而身爲憲長。顧護凶逆。敢以深文等說。欲售包藏之心。幸賴至明之天。得無不測之危。而至今思之。心骨俱寒。論其負犯。附麗凶黨。猶屬細故。豈可以荐棘而止哉。請荐棘罪人瑩中。亟令王府。設鞫嚴問。快施當律。乙未五月庭試榜事。尙何言哉。只緣凶徒之用奸。至有聖躬之受困。言之髮豎。思之膽掉。而主試物故。憑覈無路。論啓經年。國體徒損。則雖不可一向爭執。而其中朴宗集之擅刪日記。漫漶義理。其跡至妖。其計叵測。科事之外。不可不一問。請巨濟府絶島安置。罪人朴宗集。亟令王府。拿鞫得情。施以當律。今番鞫獄諸賊之情節。俱極巧惡。而減死定配罪人德秀。以逆宦國來之子。德泰之弟。與志恒綢繆之狀。綻露無餘。而前後嚴訊。抵賴不服。究厥情狀。萬萬痛惡。酌處之命。雖出於好生之德。揆以獄體。不可不窮核得情。請減死定配。罪人德秀。亟令王府。更加嚴鞫。快正王法。逆賊尙魯。卽是千萬古所未有之劇賊。而孥戮之典。旣施旋寢。噫。此賊之未伏王章。徑自殞斃。已極神人之憤矣。假使此賊。頑然尙在。則千剮萬斫。不足以懲其罪。孥之戮之。在法當然。凡係祖宗朝金科玉條。猶或隨時變通。則今此追孥之禁。自近年斷然定行。守之太固。致使應行之律。不得施於此賊。萬一有日後惡逆之如尙魯窮凶者。抵賴不服。頑忍徑斃。則孥戮之法。其將不施乎。罪在罔赦。事關後弊。請逆賊尙魯。亟施孥戮之典。噫。以國榮之亘萬古所無之窮凶劇逆。而得保首領。臥斃牗下。朝廷之刑政紊矣。國人之憤鬱深矣。古今天下。寧有是耶。噫嘻。痛矣。國榮貪天爲己之罪。恃寵自恣之惡。屈指而不可枚擧。罄竹而難以盡書。四載之間。世道陷溺。人心醉狂。皆不出國榮之一圈套。及渠出退之後。公車沓臻之言。聲罪無餘。而最是沮遏大計一事。卽千古權奸所未有之凶謀逆節。而至若手製凶疏。頤使德相爲表裏和應之計者。雖千刳萬剮。未足以正其罪之萬一。且渠告退之日。其所引洛誥首章一句語。卽不道之亂言。劇逆之斷案。惟此一言。乃是千古所無之凶逆也。以凶卓之罪。只施放還之律。以逆敦之惡。尙稽跪斬之典。如此而王法何以行乎。亂賊何以懼乎。到今輿憤之少洩者。惟在於亟施大逆之律。而徒緣其身之徑斃。未擧應行之極律。然則耉輝何以有追施之律。尙能何以有追施之請乎。如此亘古亘今極凶極惡之逆。決不可以常例論。請物故罪人國榮。亟施孥戮之典。夢麟。卽逆澤之食主人也。澤徵之陰謀凶計。夢麟無不與知。而至於今番凶疏。受其立草。字字呼寫。見其中旨意之凶慘。爲澤徵慮之。而酬酌之言。極其陰祕。及夫就鞫之時。最中叔姪。與澤徵綢繆之狀。雖發其端。半吐半呑。終不直告。致使逆獄肯綮。不得明覈。而遽然酌處。崔鍾岳。卽有白之女壻也。其人。極爲陰譎。其供。亦甚閃忽。袖凶疏而質問於金養淳。看朝紙而論難於鄭聖休。且於構進凶疏之日。倩人繕寫。借隷投呈。爲有白效力者。靡不用極。其與聞凶疏。爛熳相議之跡。昭不可掩。而敢生粧撰之計。欲免同情之律。嚴覈得實。有不可緩。而遽然酌處。有源。卽有白之孽弟也。逆賊之弟。自有應坐之律。設無躬犯。有不可全釋。況有白之陰謀祕計。無不知之。身往而招憲隷。歷抵而質疏事。及其納供之際。敢以憂歎之說。欲爲掩諱之計。情狀極其狡惡。端緖幾至彰露。而遽命白放。鄭聖休。卽有喆之妻娚也。以切姻之故。與有白親密。採取僻聞。倡和凶論。而激動有白之說。已發於鍾岳之招。且其共看朝紙。迭言不敢言之事。及其對質之時。語多見屈。跡甚可疑。而特以年老之故。未及究竟。遽命白放。今此四囚之干連於逆獄者。非比尋常。而纔經平問。同時酌決。王法太寬。輿情益鬱。請爲奴罪人夢麟。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。澤白兩賊窮凶極惡之罪。實是載籍以來。所未有所未聞。則凡有血氣之倫。孰不欲手刃口磔。食肉寢皮。而噫。彼崔光泰金天欽。身居首善之地。反懷護逆之心。挺身立幟。角勝懲討之論。究厥腸肚與澤白。一而二二而一也。義理之晦塞。人心之陷溺。一至於此耶。此等梟獍之類。決不可島配而止。請島配罪人崔光泰金天欽。亟令王府。設鞫得情。快正典刑。洪樂彬。本以妖慝之物。加以凶悖之行。目不識丁而濫竊科第。慾甚充壑而猥叨藩寄。以賊榮爲姪而藉其餘焰。以凶純爲兄而濟以同惡。其貪饕不法。兜攬威權之罪。在渠猶屬薄物細故。而至於沮遏大策。卽渠家叔姪通天之大罪。暗地綢繆。公肆沮戲者。論其情跡。厥罪惟均。而榮旣先斃。情節未究。則今此究覈之道。惟在樂彬。當初薄竄。不過懲貪之政。王章久屈。輿憤益激。而況今澤白兩逆。情節盡露之後。拔根治本之道。尤不容少緩。請甲山府竄配罪人洪樂彬。亟令王府。設鞫嚴問。施以當律。義翊之許多罪惡。已悉於前啓中。至今倖逭。失之太寬。而在渠道理。固當闔門俟勘。謝絶人客。而敢懷怨懟之心。陰結亂逆之徒。逆澤壁洞信宿之說。賊白親切往來之狀。畢露於鞫囚之招。而與其叔最中及從兄義直。暗地排布。密計綢繆。澤白凶疏。次第粧出。窮凶情節。彰著無餘。宜卽窮覈。快施當律。而一番取招。未及究竟。遽下全釋之命。獄體疎虞。輿情憤惋。請義翊。更令王府。設鞫嚴問。期於得情。快正王法。新除授司諫洪彦喆。時在原春道春川地。正言李秀夏。時在京畿安城地。請竝斯速乘馹上來事。下諭。答曰。不允。李鎭常朴宗集。在一啓中。鎭常。以物故。向日賓筵停啓矣。元啓辭中措語。亦當刪改。而觀此啓辭。上一半皆是鎭常罪目。何不照檢乎。下諭事。依啓。
정조 6년
正言李亮載啓曰。臣言議巽軟。見識魯莽。本不合於淸朝耳目之任。而義急懲討。冒沒出肅。及傳院啓。至於朴宗集事。啓辭措語。未及刪改。致承何不照檢之批。臣之昏謬不察之罪。於是乎著矣。臣何敢一刻抗顔冒據於臺次乎。請命遞斥臣職。答曰。勿辭。亦勿退待。
정조 6년
吏曹判書金華鎭疏曰。伏以。臣幸蒙體物之仁。曲荷褫鞶之恩。退自前席。感祝無地。日未移晷。而前任復授。政命繼降。奉行體重。冒沒入肅。雖緣事勢之萬不獲已。自顧去就之猖狓。寧不有辱朝廷也。仍伏念。臣於是任。當初承命。非敢謂一半分可堪。誠以感激恩私。不遑他恤。則豈不欲殫竭駑鈍。以少酬眷畀之萬一。而性本疎闇。事多顚錯。每檢政紙。瘡疣輒出。與其久據而終陷不職之罪。毋寧遄解而早爲自靖之道。耿耿此心。寤寐如結。何幸適因事會。獲遂宿願。自此還臣本分。庶圖塵刹之報。今乃乍遞旋仍。以臣代臣。有若非臣莫可者。將無以厭一世之心。服四方之聽。朝家處分。決不宜緣臣而若是顚倒。苟使臣。厭然仍冒。視若固有。則是誠無恥之甚者。臣雖無狀。汚不至此。顧今大政當前。是豈銓地一日瘝曠之時。區區咫尺之守。雖被方命之誅。實無因仍蹲據之路。且臣孱脆之質。積傷於夙夜强策之餘。素患痰癖之症。挾寒添發。胸腹牽疼。屈伸甚艱。水穀不化。神精如醉。宛轉床席。有非一時感疾之比。旬月之間。萬無起動之望。召牌之下。末由趨承。玆不得不冒入文字。疾聲呼籲。伏乞聖慈。天地父母。察臣言之非出矯飾。念臣職之不容假借。亟命鐫削臣職名。以幸國事。仍治臣瀆擾之罪。以肅朝綱。公私不勝兩幸。答曰。省疏具悉。暫解旋仍。非今斯今。卿其勿辭。卽速入來開政。
정조 6년
兵曹參判尹師國疏曰。伏以。寶鑑親上。縟儀載擧。而定寧考不祧之位。擧元子正號之儀。聖孝克伸。國本永鞏。八域含生。擧切舞蹈之忱。仍伏念。臣之庸愚。偏蒙洪私。向叨嶺邑。罪重罰輕。至今追省。感惶交切。不意收錄之命。遽降於訟愆之際。晉秩之賞。濫及於罔功之身。騎省金吾。除旨聯翩。臣誠惝怳悸恐。益不知措躬之所也。噫。世室躋享。慰擧國攀髥之思。元良建號。副群生延頸之望。此是國家莫重莫大之慶。以臣無似。備員近密。獲覩曠古之盛儀。只幸執事之與榮而已。有何勞勩之可言。而賀班纔罷。誤恩忽加。前席昵陪。恩言鄭重。光動班聯。感結衷腸。不知螻蟻賤品。何以得此於君父也。夫亞卿之秩。卽命德之器。初非擬議於如臣者。而一朝躐升。榮寵赫然。此豈臣夢想攸到也哉。私心之恧蹙。姑無論。其爲累聖簡而玷名器。非細故也。身在闕中。適緣事會。雖未免顚倒入肅。而視若固有。仍因蹲冒。斷無是理。連値淸齋。疏籲路阻。今始瀝血陳懇。仰瀆崇嚴。伏乞聖慈。俯垂鑑諒。亟令收還臣新資。以重公器。以安私分。千萬幸甚。答曰。省疏具悉。卿其勿辭行公。
정조 6년
掌令權以綱疏曰。伏以。臣自來情勢。實有難冒之義。前後除拜。未敢爲晏然趨承之計者。蓋以三司一步。便同鐵限也。柏府除旨。忽降此際。賓對有命。召牌踵臨。其在分義。固當竭蹶。而人臣去就。廉防爲重。左右思量。冒膺無路。玆敢略入文字。仰暴情實。伏乞聖明。俯賜諒察。亟許鐫削。以安私分。以肅朝綱焉。臣於日前。忝叨諫職。雖未得祗肅恩命。而義急懲討。不敢泯默。以鄭妻及諸罪人事。先箚後疏。略陳收還之請。而及承聖批。俱未蒙允兪之音。臣誠愕然失圖。不能無深憂長慮于中者。噫。治逆之法。必祛其根。杜亂之方。要塞其源。而今當大霈。無罪不宥。好生之聖意。臣實欽仰。而至如巨魁大慝。亦施減等之典。枝流餘孽。或蒙全釋之澤。臣竊恐從今以後。覬覦之類。益無懲畏。隄防之法。漸至虧壞。思之及此。寧不凜然乎。伏願更加三思。亟收成命焉。抑臣有憤惋憂歎者。近日鞫囚之滯獄者。無非元惡大憝。其所嚴訊之道。不容少緩。而適因國家之多事。雖不得趁時設鞫。爲日稍久。尙稽置辟。獄體之疎虞。慮無不到。賊謀之潛滋。事有難測。矧當隆冬之時。凍獄久囚。萬一有徑斃之患。則王章何以得伸。輿憤何以得洩乎。伏望亟令王府。嚴鞫得情。快正王法焉。答曰。省疏具悉。所陳事。方欲下敎矣。
정조 6년
壬寅十二月十九日辰時。上御誠正閣。右副承旨入侍時。右副承旨朴天行。記事官李祖承。兼春秋金健修金鳳顯。以次進伏訖。上曰。承旨爲做度乎。天行曰。然矣。上曰。當於何日畢做乎。天行曰。再明爲第十日矣。命書傳敎曰。上寶鑑後頒赦。諸道放未放。皆令預爲修整。赦文祗受後。卽爲上送事。已有朝令。而北道啓本。尙不來到。雖因世室及定號慶。名在徒流之類。皆已宥釋。啓本遲滯。無甚關緊。而亦自有相準之事。則豈可一任其稽滯。卽令該曹。申飭該道。使之從速修上。又命書傳敎曰。此時守令。不容一日曠官。未下直守令。皆令當日辭朝。天行曰。守令多有未署經人云矣。上曰。兩司不備。故然云耶。天行曰。然矣。命書傳敎曰。未下直守令。多有未署經之人云。憲臺只是長官一人。而聞亦有實𧏮。餘皆在外。竝許遞。政官牌招開政。以在京無故人差出。待下批牌招署經。署經後使之仍卽辭朝。諫院署經與否。政院知入。又命書傳敎曰。已署經守令。皆當辭朝。辭朝後留待。未署經守令。署經後來待事。分付。書訖命退。承史以次退出。